KOMMISSIONENS FORORDNING (EF) Nr. 502/98 af 3. marts 1998 om indførelse af en midlertidig antidumpingtold på importen af visse magnetplader (3,5″disketter) med oprindelse i Indonesien

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 7 og 9,

efter høring af Det Rådgivende Udvalg, og

ud fra følgende betragtninger:

A. PROCEDURE

(1) Den 6. april 1995 offentliggjorde Kommissionen en meddelelse i De Europæiske Fællesskabers Tidende (3) om indledning af en antidumpingprocedure vedrørende importen til Fællesskabet af visse magnetplader (3,5″disketter) med oprindelse i Canada, Indonesien, Macao og Thailand og iværksatte en undersøgelse.

(2) Proceduren indledtes på grundlag af en klage indgivet af Diskma (Committee of European Diskette Manufacturers) på vegne af producenter, hvis samlede produktion af 3,5″disketter udgjorde en betydelig del af produktionen i Fællesskabet af sådanne disketter.

Klagen indeholder beviser for, at der fandt dumping sted af nævnte vare, og at der forvoldtes væsentlig skade som følge heraf; beviserne ansås for tilstrækkelige til at begrunde indledningen af en procedure.

(3) Kommissionen underrettede officielt de producenter, eksportører og importører, som den vidste var berørt af sagen, samt repræsentanterne for eksportlandene og den klagende part, og den gav de berørte parter lejlighed til at tilkendegive deres synspunkter skriftligt og til at anmode om at blive hørt.

(4) Kommissionen sendte spørgeskemaer til de berørte parter og modtog detaljerede oplysninger fra de klagende producenter i Fællesskabet, fra en producent i Indonesien og fra en producent og et dermed forbundet salgsselskab i Thailand.

(5) Kommissionen aflagde kontrolbesøg hos følgende selskaber:

a) Klagende producenter i Fællesskabet

>TABELPOSITION>

b) Producenter/eksportører i de pågældende lande

Indonesien:

- PT Beneluxindo, Jakarta, og de dermed forbundne selskaber, Benelux Manufacturing og Prime Standard i Hongkong

Thailand:

- V-SA Magnetic Co. Ltd, Bangkok (producent)

- V-SA Cast Co. Ltd, Bangkok (forbundet salgsselskab).

(6) Med henblik på spørgsmålet om dumping omfattede undersøgelsen perioden fra den 1. marts 1994 til den 28. februar 1995 (i det følgende benævnt »undersøgelsesperioden«). Undersøgelsen af spørgsmålet om den forvoldte skade omfattede perioden mellem 1992 og undersøgelsesperioden.

(7) Der er allerede indført endelig antidumpingtold på importen af 3,5″ disketter med oprindelse i Japan, Taiwan og Folkerepublikken Kina ved Rådets forordning (EØF) nr. 2861/93 (4), i Hongkong og Republikken Korea ved Rådets forordning (EF) nr. 2199/94 (5) og i Malaysia, Mexico og USA ved Rådets forordning (EF) nr. 663/96 (6).

(8) Eftersom de data, der er indhentet og gennemgået, er meget omfattende de komplicerede og på grund af den undersøgelse vedrørende omgåelse (7), der er gennemført i henhold til artikel 13 i forordning (EF) nr. 384/96 (i det følgende benævnt »grundforordningen«), kunne undersøgelsen, som ikke er omfattet af de tidsfrister, der er fastsat i artikel 6, stk. 9, i nævnte forordning, ikke afsluttes inden for et år.

B. DEN PÅGÆLDENDE VARE OG SAMME VARE

1. Varebeskrivelse

(9) De varer, for hvilke proceduren indledtes, var 3,5″ disketter, der anvendes til optagelse og oplagring af indkodede digitale edb-data (KN-kode ex 8523 20 90 og ex 8524 90 91).

(10) Hvad angår 3,5″ disketter henhørende under KN-kode ex 8524 90 91 (siden 1. januar 1996 KN-kode ex 8524 91 10) fremgår det af undersøgelsen, at selv om de i teknisk henseende falder ind under beskrivelsen i betragtning 9, indeholder de disketter data eller instruktioner (ud over lyd eller billeder) af den art, der anvendes i maskiner til automatisk databehandling. På grundlag af de faktiske oplysninger, der foreligger i øjeblikket, konkluderedes det, at sådanne disketter ikke kan anses for at være samme vare som disketter henhørende under KN-kode ex 8523 20 90, som ikke indeholder sådanne data. Da der endvidere ikke konstateredes dumping eller skade i forbindelse med denne vare, bør proceduren vedrørende sidstnævnte afsluttes, og undersøgelsesresultaterne vil kun vedrøre 3,5″ disketter henhørende under KN-kode ex 8523 20 90, som har været genstand for alle tidligere procedurer.

(11) De pågældende disketter forelå i forskellige typer afhængig af oplagringskapacitet og markedsføringsmetode. Der var imidlertid ikke tale om væsentlige forskelle i de forskellige diskettetypers grundlæggende fysiske egenskaber og teknologi, og de kunne alle i vid udstrækning erstatte hinanden. Under disse omstændigheder og i overensstemmelse med EF-institutionernes hidtidige holdning bør alle 3,5″ disketter henhørende under KN-kode ex 8523 20 90 med henblik på denne procedure anses for at være én og samme vare.

2. Samme vare

(12) De forskellige diskettetyper, der tariferes i KN-kode ex 8523 20 90, og som fremstilles i Fællesskabet eller eksporteres til Fællesskabet af de pågældende lande, anvender samme grundlæggende teknologi og er identiske i henseende til væsentlige fysiske egenskaber og anvendelsesformål. De må derfor anses for at være samme vare som omhandlet i artikel 1, stk. 4, i grundforordningen.

C. DUMPING

1. Canada, Macao og Thailand

(13) Kommissionen anså det for unødvendigt at undersøge, om importen af 3,5″ disketter med oprindelse i Canada, Macao og Thailand fandt sted til dumpingpriser, da den skade, som den import havde forvoldt i undersøgelsesperioden, ansås for ubetydelig. Kommissionen har derfor afsluttet proceduren vedrørende import af den pågældende vare med oprindelse i disse lande ved afgørelse 98/175/EF (8).

2. Indonesien

a) Normal værdi

(14) En indonesisk producent, som tegnede sig for næsten al registreret import til Fællesskabet af den pågældende vare fra Indonesien, medvirkede i undersøgelsen. Den pågældende producent fik leveret alle råmaterialer fra sit moderselskab i Hongkong, medens alt salg blev varetaget af et andet af dette moderselskabs datterselskaber, et handelsselskab, som også havde hjemsted i Hongkong. Den indonesiske producent havde derfor hverken nogen salgs- eller indkøbsafdeling, men kun produktionsfaciliteter og en forsendelsesafdeling.

(15) Den pågældende producent havde ikke noget salg på det indonesiske marked. Da Kommissionen ikke havde oplysninger om nogen anden producent i Indonesien, som solgte på dette marked, måtte den normale værdi beregnes i henhold til artikel 2, stk. 3, i grundforordningen, dvs. på grundlag af produktionsomkostningerne i oprindelseslandet med tillæg af et beløb til dækning af salgs- og administrationsomkostninger og andre generalomkostninger (i det følgende benævnt (»SA& G«) samt fortjeneste. Materialeomkostningerne fastsattes på grundlag af de faktiske omkostninger, der påløb hos moderselskabet i Hongkong. De øvrige fremstillingsomkostninger fastsattes på grundlag af de faktiske omkostninger, der påløb hos den indonesiske producent. SA& G beregnedes i overensstemmelse med artikel 2, stk. 6, litra c), i grundforordningen på grundlag af de administrationsomkostninger og andre generalomkostninger, der påløb hos den indonesiske producent, plus SA& G for den pågældende vare hos moderselskabet i Hongkong og det dermed forbundne handelsselskab. Hvad angår fortjeneste ansås det for rimeligt at anvende den fortjeneste, der fremgik af koncernregnskabet, eftersom koncernen udøver virksomhed i form af fremstilling af og handel med magnetiske medier.

b) Eksportpris

(16) Alt salg afregnedes til overførselspriser til moderselskabet i Hongkong, som derefter solgte varerne via det dermed forbundne handelsselskab til uafhængige kunder i Fællesskabet. Kommissionen fastslog derfor, at eksportprisen skulle fastsættes på grundlag af de priser, der faktisk var betalt eller skulle betales til det forbundne handelsselskab i Hongkong.

c) Sammenligning

(17) For at sikre en retfærdig sammenligning ab indonesisk fabrik mellem den beregnede eksportpris og den beregnede normale værdi blev der foretaget justeringer med hensyn til fragt- og forsikringsomkostninger, kreditomkostninger og provisioner i overensstemmelse med artikel 2, stk. 10, litra e), g) og i), i grundforordningen. På grund af den forretningsmæssige forbindelse mellem den indonesiske producent og det forbundne handelsselskab i Hongkong via moderselskabet kan der som nævnt i betragtning 14 ikke fæstes lid til det producerende selskabs priser til handelsselskabet. For at nå frem til en pålidelig eksportpris ved salg til Fællesskabet fra Indonesien blev priserne for leverancer fra Hongkong til Fællesskabet justeret til ab Indonesien.

Da det forbundne handelsselskabs funktioner kan anses for at svare til dem, der varetages af en forhandler, der udøver virksomhed på provisionsbasis, blev der på grundlag af et rimeligt beløb til dækning af SA& G og fortjeneste foretaget en justering på 6 % som blev fratrukket det forbundne handelsselskabs priser ved salg til uafhængige kunder i Fællesskabet. Dette tal ansås for rimeligt på baggrund af det forbundne handelsselskabs medvirken i eksportørens salgsaktiviteter.

d) Dumpingmargen

(18) Den vejede gennemsnitlige normale værdi sammenlignedes med den vejede gennemsnitlige eksportpris. På dette grundlag var den midlertidige dumpingmargen for den indonesiske producent udtrykt i procent af den samlede cif-værdi af importen ved Fællesskabets grænse 41,1 %.

(19) For at dække muligheden af, at der kunne være en anden indonesisk producent/eksportør, som ikke har besvaret Kommissionens spørgeskema, fastsattes der i overensstemmelse med artikel 18, stk. 1, i grundforordningen en restdumpingmargen på grundlag af de foreliggende faktiske oplysninger. Dette skete for ikke at belønne manglende samarbejdsvilje og for at afværge enhver mulighed for omgåelse. Af en sammenligning mellem den samarbejdsvillige indonesiske producents tal vedrørende eksporten til Fællesskabet og Fællesskabets importstatistikker fremgik det, at der i meget høj grad var tale om samarbejde. Kommissionen fandt derfor, at de mest pålidelige oplysninger, der forelå, var dem der blev fastlagt som led i undersøgelsen, og at restmargenen også bør fastsættes til 41,1 %, da der ikke er nogen grund til at antage, at eventuelle ikke-samarbejdsvillige producenter/eksportører skulle have solgt den pågældende vare til dumpingpriser, der er lavere end den samarbejdsvillige producents priser.

D. ERHVERVSGREN I FÆLLESSKABET

(20) Der indhentedes oplysninger fra alle kendte producenter af den pågældende vare i Fællesskabet. Som det var tilfældet i tidligere procedurer tog Kommissionen også hensyn til, at nogle af producenterne i Fællesskabet var forretningsmæssigt forbundet med producenter i de lande, der var omfattet af disse tidligere procedurer, og for hvilket der var konstateret dumping med deraf følgende væsentlig skade.

(21) Som det var tilfældet i tidligere procedurer, fandt Kommissionen, at vurderingen af virkningerne af dumpingimporten med oprindelse i Indonesien ville blive forvrænget, hvis de EF-producenter, der er forbundet med producenter i lande, som var involveret i tidligere procedurer, og som ifølge det foreliggende eksporterede samme vare til dumpingpriser og forvoldte væsentlig skade for klagende part, ikke blev holdt uden for definitionen af »erhvervsgren i Fællesskabet«.

(22) På grundlag af den fremgangsmåde, der er beskrevet ovenfor, tegnede de klagende producenter sig for en andel af den samlede produktion i Fællesskabet i undersøgelsesperioden på mindst 85 %. Klagende part (Diskma) tegnede sig således for en betydelig del af den samlede produktion i Fællesskabet af den pågældende vare.

E. SKADE

Indledende bemærkning

(23) Det skal anføres, at Rådet allerede har fastslået, at EF-erhvervsgrenen led væsentlig skade som følge af dumpingimporten fra Japan, Taiwan, Folkerepublikken Kina, Hongkong, Republikken Korea, Malaysia, Mexico og USA. Kommissionen har som led i den foreliggende procedure undersøgt om dumpingimporten af den pågældende vare fra Indonesien også har bidraget til den væsentlige skade, der er påført EF-erhvervsgrenen.

(24) Kommissionens undersøgelse omfattede Fællesskabets nuværende 15 medlemsstater.

1. Forbrug i Fællesskabet, dumpingimportens omfang og markedsandel

(25) Kommissionen benyttede samme metode som i de tidligere procedurer med en justering for at tage hensyn til forbruget i Østrig, Finland og Sverige i den betragtede periode.

(26) På dette grundlag nåede forbruget i Fællesskabet op på 819 mio. enheder i 1992, 1 095 mio. enheder i 1993, 1 400 mio. enheder i 1994 og 1 413 mio. enheder i undersøgelsesperioden, dvs. en stigning på 73 % mellem 1992 og undersøgelsesperioden.

(27) Importen fra Indonesien steg fra 0,19 mio. enheder i 1992 til 91,5 mio. enheder i undersøgelsesperioden, altså en stigning med en faktor på 480 i løbet af den betragtede periode. Med stigningen i importen fra Indonesien øgedes markedsandelen set i forhold til forbruget i Fællesskabet fra 0,02 % i 1992 til 1,56 % i 1993, 6,04 % i 1994 og 6,48 % i undersøgelsesperioden.

2. Priserne på dumpingvarerne

(28) For den eneste samarbejdsvillige producent i Indonesien konstateredes det, om der var tale om prisunderbud, ved at foretage en sammenligning mellem priserne ved salg til første uafhængige kunde i Fællesskabet, justeret med hensyn til betalte importafgifter og omkostninger efter indførslen, og EF-erhvervsgrenens vejede gennemsnitlige priser ab fabrik. Der blev foretaget en særskilt sammenligning for hver af de importerede varetyper (dvs. HD-disketter, ikke i pakninger/i pakninger, og DD-disketter).

(29) Det fremgik af sammenligningen, at der på grundlag af vejede gennemsnit var tale om en prisunderbudsmargen på 26,1 % for den samarbejdsvillige producent.

3. EF-erhvervsgrenens situation

a) Produktion og kapacitetsudnyttelse

(30) EF-erhvervsgrenens produktion af den pågældende vare steg fra 105 mio. enheder i 1992 til 175 mio. i 1993, 243 mio. i 1994 og 246 mio. i undersøgelsesperioden, svarende til en samlet stigning på 134 % i løbet af den betragtede periode. Den gennemsnitlige kapacitetsudnyttelsesgrad var i 1992 80 %, i 1993 85 %, i 1994 94 % og i undersøgelsesperioden 93 % hvilket er tæt på det effektive maksimum.

b) Salg og markedsandel

(31) EF-erhvervsgrenens salg på EF-markedet steg fra 97 mio. enheder i 1992 til 158 mio. i 1993, 219 mio. i 1994 og 232 mio. i undersøgelsesperioden. I markedsandel svarer dette til 11,8 % i 1992, 14,4 % i 1993, 15,6 % i 1994 og 16,5 % i undersøgelsesperioden. Denne forøgelse af markedsandelen skal ses på baggrund af de tidligere indførte antidumpingforanstaltninger, som har begunstiget EF-erhvervsgrenen. Dette var navnlig tilfældet for så vidt angår importen fra Japan, Taiwan, Kina og Hongkong. Importen fra disse lande tegnede sig for en markedsandel på 44,3 % i 1992, men den var faldet til 7,5 % i undersøgelsesperioden. Som følge af konkurrencen fra den dumpingimport, der er omfattet af den foreliggende procedure, har EF-erhvervsgrenen imidlertid været nødsaget til at reducere sine priser for at opnå denne forøgelse af markedsandelen, især på markedet for disketter, ikke i pakninger.

c) Priser og rentabilitet

(32) Medens EF-erhvervsgrenens enhedsomkostninger faldt med 34 % fra 0,488 ECU til 0,324 ECU, mellem 1992 og undersøgelsesperioden, faldt salgspriserne i samme periode med 37 % fra 0,504 ECU til 0,318 ECU. Den samlede rentabilitet forringedes som følge heraf fra 3,2 % af omsætningen i 1992 til et tab på 1,9 % i undersøgelsesperioden.

d) Konklusion vedrørende spørgsmålet om den forvoldte skade

(33) På baggrund af ovenstående analyse konkluderer Kommissionen foreløbigt, at EF-erhvervsgrenen påføres væsentlig skade.

(34) Set som helhed er situationen stort set den samme som i de tidligere procedurer. Produktion, salg og kapacitetsudnyttelse udviste en positiv udvikling, som hovedsagelig skyldes udvidelsen af markedet. Fordelen ved denne positive udviklingstendens er imidlertid blevet opvejet af de lave priser, som holdt sig på et niveau, der var væsentligt lavere end det, der er påkrævet for at opnå en tilstrækkelig fortjeneste til finansiering af de investeringer, som er nødvendige for at sikre, at EF-erhvervsgrenen kan holde trit med den hastige ændring af vilkårene på markedet for informationsteknologi. Trods udvidelsen af markedet faldt EF-erhvervsgrenens priser således med 37 % i den betragtede periode, hvilket resulterede i en betydelig forværring af den finansielle situation.

(35) Det skal endelig bemærkes, at vurderingen af ovennævnte faktorer, herunder EF-erhvervsgrenens øgede markedsandel, skal ske på baggrund af den kendsgerning, at EF-erhvervsgrenen i løbet af den betragtede periode stadig led under virkningerne af tidligere dumping, jf. tidligere procedurer.

F. ÅRSAGEN TIL SKADE

(36) Kommissionen undersøgte, om den væsentlige skade, der er påført EF-erhvervsgrenen, var forårsaget af dumpingimporten fra Indonesien, og om andre faktorer kan have forårsaget eller bidraget til denne skade.

1. Virkningerne af dumpingimporten fra Indonesien

(37) Både dumpingimportens omfang og markedsandel steg i langt hastigere tempo end forbruget i Fællesskabet. Udtrykt som indekstal voksede forbruget fra 100 i 1992 til 173 i undersøgelsesperioden; de tilsvarende tal for dumpingimporten målt i mængde var 100 og 48,700 og for den dertil hørende markedsandel 100 og 32,400. I betragtning af, at der er tale om en standardvare, og at markedet er gennemsigtigt, havde salget af dumpingvarerne til priser, der var væsentligt lavere end EF-erhvervsgrenens priser, uundgåeligt negative følgevirkninger for EF-erhvervsgrenen, som var nødsaget til at tilpasse sine priser i nedadgående retning i et forsøg på at modstå presset fra dumpingimporten og for at erobre en andel af EF-markedet svarende til et produktionsomfang, der muliggjorde en økonomisk udnyttelse af ressourcerne. Det deraf følgende prisfald førte til ovennævnte tab. EF-erhvervsgrenen måtte således registrere tab samtidig med, at importen fra Indonesien nåede den nuværende betydelige markedsandel på over 6 %.

2. Virkningerne af andre faktorer

(38) Det skal erindres (se betragtning 7), at Rådet allerede havde fastslået, at samme vare med oprindelse i Japan, Taiwan, Folkerepublikken Kina, Hongkong, Republikken Korea, Malaysia, Mexico og USA importeredes til dumpingpriser og forvoldte væsentlig skade for den pågældende erhvervsgren i Fællesskabet. Eftersom undersøgelsesperioden for den tidligere undersøgelse vedrørende Malaysia, Mexico og USA (1. august 1993 - 31. juli 1994) overlappede undersøgelsesperioden for nærværende procedure med fem måneder, er det klart, at importen fra disse tre lande også var årsag til den skade, det er påført EF-erhvervsgrenen i den periode, der er omfattet af den foreliggende undersøgelse. Ikke desto mindre havde dumpingimporten fra Indonesien, som trængte ind på EF-markedet i stigende mængder til lave priser mellem 1992 og udløbet af undersøgelsesperioden, betydelige følgevirkninger. Denne import var så meget desto skadeligere for en erhvervsgren, som allerede svækkedes i 1990 og fortsat påføres skade som følge af den dumpingimport, der er omfattet af ovennævnte tidligere procedurer.

(39) Importen fra andre lande end Indonesien og fra den lande, der er omfattet af foranstaltninger, holdt sig stort set uændret mellem 1992 og 1995 og udgjorde mellem 5 og 6 % af forbruget i Fællesskabet. Der kan ikke på grundlag af de oplysninger, som Kommissionen er i besiddelse af på dette foreløbige trin i proceduren, drages nogen konklusioner om, hvorvidt der forvoldes skade som følge af denne import.

(40) Selv om importen af den pågældende vare med oprindelse i andre lande end Indonesien, herunder de lande, der er omfattet af tidligere procedurer, havde forårsaget skade for EF-erhvervsgrenen, ville dette ikke ændre den kendsgerning, at den skade, der er forårsaget af dumpingimporten med oprindelse i Indonesien, særskilt betragtet må anses for væsentlig.

3. Konklusion

(41) Under disse omstændigheder fastslår Kommissionen derfor, at dumpingimporten fra Indonesien ifølge resultaterne af den foreløbige undersøgelse og uanset den skade, der er forvoldt som følge af dumpingimporten fra Japan, Taiwan, Folkerepublikken Kina, Hongkong, Republikken Korea, Malaysia, Mexico og USA, har påført EF-erhvervsgrenen væsentlig skade på grund af de lave priser på dumpingvarerne, den voksende andel af EF-markedet mellem 1992 og udløbet af undersøgelsesperioden og den deraf følgende forværring af EF-erhvervsgrenens finansielle situation i samme periode.

G. FÆLLESSKABETS INTERESSER

1. Generelle betragtninger

(42) Der henvises til, at Rådet som led i de tidligere procedurer fastslog (se betragtning 7), at det var i Fællesskabets interesse at indføre foranstaltninger over for dumpingimport af den pågældende vare. I betragtning af overlapningen mellem undersøgelsesperioden for den foreliggende procedure og den umiddelbart forudgående undersøgelse, anses det ikke for påkrævet at gennemføre en fuldstændig undersøgelse af Fællesskabets interesser. Ligesom i de tidligere procedurer blev der desuden ikke fremlagt oplysninger fra brugere af den pågældende vare eller andre interesserede parter. Kommissionen undersøgte imidlertid alligevel på grundlag af de foreliggende oplysninger de sandsynlige følgevirkninger af at indføre, henholdsvis ikke indføre, foranstaltninger for EF-erhvervsgrenen og for andre økonomiske aktører i denne sektor i forbindelse med den pågældende vare.

2. Følgevirkninger for EF-erhvervsgrenen

(43) I 1992 bestod EF-erhvervsgrenen af fire små eller mellemstore virksomheder. Produktionen er snarere kapitalintensiv end arbejdskraftintensiv, og de pågældende virksomheder var i stand til fleksibelt at tilpasse sig de krav, der fulgte af et voksende EF-marked. Siden 1990 har øget konkurrence fra dumpingimport fra forskellige lande løbende skabt vanskeligheder for EF-producenterne, som gentagne gange måtte gøre brug af Fællesskabets antidumpinglovgivning.

(44) Da varen efterhånden har nået mætningspunktet har to EF-producenter imidlertid omstruktureret og indstillet produktionen af 3,5″ disketter i Fællesskabet, således at der kun er to selskaber tilbage, som stadig fremstiller og sælger den pågældende vare. De tilbageværende producenter er levedygtige, som det fremgår af, at produktionen steg fra 242 til 281 mio. enheder mellem 1994 og 1995, og enhedsomkostningerne faldt med ca. 10 %. EF-erhvervsgrenen er i stand til effektivt at forsyne markedet med en vare, som, omend den befinder sig på et modent udviklingstrin, er det grundlæggende oplagringsmedium for et stort antal brugere af edb-anlæg.

(45) Indførelsen af foranstaltninger vil fjerne det pres på EF-markedet, som kan tilskrives den af undersøgelsen omfattede dumpingimport. Dette vil gøre det muligt for EF-erhvervsgrenen at hæve priserne i et sådant omfang, at der vil kunne opnås en rimelig fortjeneste, der vil kunne sikre dens fortsatte tilstedeværelse på et stort teknologisk betydningsfuldt marked i hastig udvikling. Indføres der ikke foranstaltninger, vil de tilbageværende producenter måske være nødsaget til at indstille produktionen på grund af manglende rentabilitet.

3. Følgevirkninger for forsyningsindustrien

(46) I betragtning af EF-ehvervsgrenens produktion på over 280 mio. disketter i 1995 og en andel af EF-markedet på 16,5 %, vil det have skadelige virkninger for leverandørerne af komponenter, hvis den pågældende erhvervsgren forsvinder. Det vil derfor være i deres interesse, at der indføres antidumpingforanstaltninger.

4. Følgevirkninger for brugere og forbrugere

(47) Hvad angår diskettebrugernes interesser, herunder navnlig programmelindustrien, skal eventuelle prisfordele på kort sigt ses på baggrund af de langsigtede virkninger af, at der ikke genskabes en situation med effektiv konkurrence. Træffes der således ikke foranstaltninger, vil det være en alvorlig trussel mod EF-erhvervsgrenens fortsatte beståen, og forsvinder den, vil udbuddet og konkurrencen blive begrænset til skade for forbrugerne, herunder programmelindustrien.

(48) Endvidere vil den samlede prisvirkning i senere produktionsled af den foreslåede told under hensyntagen til Indonesiens markedsandel og rimelige antagelser om priselasticiteten formentlig være en prisforhøjelse på under 2 % i detailsalgsleddet. Det anses imidlertid for usandsynligt, at priserne vil stige til dette niveau, eftersom 75 % af importen fra Indonesien er disketter, ikke i pakninger. Dette er en råvare, der hovedsagelig anvendes til mangfoldiggørelse, hvor de tegner sig for en ubetydelig del af omkostningerne, og det er derfor på ingen måde sikkert, at en forhøjelse på grund af indførelsen af told vil blive overvæltet på forbrugerne. Denne forventning underbygges af, at der er en vis overkapacitet globalt set, som til en vis grad begrænser mulighederne for prisstigninger; den bestyrkes yderligere af det forhold, at der er tale om en standardiseret vare og et gennemsigtigt marked, og af de virkninger, der er iagttaget efter indførelsen af de tidligere foranstaltninger.

5. Effektiv konkurrence og fordrejning af handelen

(49) Ved vurderingen af Fællesskabets interesser må der tages særligt hensyn til, at det er nødvendigt at afværge handelsfordrejende virkninger af skadevoldende dumping og at genskabe en situation med effektiv konkurrence. Antidumpingforanstaltninger afhjælper kun dumpingimportens skadelige virkninger og er følgelig ikke en hindring for forsyninger fra tredjelande til redelige priser. Det er alene det illoyale element i eksportørernes prisfordel, der fjernes. Under disse omstændigheder vil der på grundlag af de importerede varers faktiske konkurrencemæssige fordel fortsat være tale om konkurrence, og det vil ikke være sandsynligt, at eksportørernes adgang til EF-markedet begrænses.

6. Konklusioner

(50) Efter en vurdering af de forskellige involverede parters interesser fastslås det foreløbigt, at indførelsen af foranstaltninger på grundlag af den foreliggende procedure vil genskabe en situation med redelig konkurrence ved at afhjælpe de skadelige virkninger af dumpingimporten fra Indonesien og give EF-erhvervsgrenen lejlighed til at opretholde og udvikle sine aktiviteter i den meget vigtige sektor for oplagring og transmission af data. Endvidere vil der fortsat være et marked for komponentforsyningsindustrien i Fællesskabet.

(51) På baggrund af Rådets undersøgelsesresultater i tidligere procedurer er det endvidere af hensyn til beskyttelsen af Fællesskabets interesser påkrævet at indføre beskyttelsesforanstaltninger mod importen af de 3,5″ disketter, der er omfattet af nærværende procedure, for at hindre, at allerede indførte foranstaltninger undergraves og for at undgå, at de lande, for hvilke der allerede er konstateret dumping og deraf følgende skade, forskelsbehandles.

Det er derfor i Fællesskabets interesse at vedtage antidumpingforanstaltninger vedrørende dumpingimporten af den pågældende vare med oprindelse i Indonesien.

H. TOLD

(52) Kommissionen finder, at foranstaltningerne bør indføres i form af en midlertidig værditold. Med henblik på at fastsætte satsen for den midlertidige told tog Kommissionen hensyn til de fastlagte dumpingmargener og størrelsen af den told, som er nødvendig for at afhjælpe den skade, der er påført EF-erhvervsgrenen.

(53) Da der hovedsagelig forvoldes skade som følge af meget lave priser, manglende rentabilitet eller tab, er det for at afhjælpe de skadelige virkninger nødvendigt, at den pågældende erhvervsgren sættes i stand til at hæve priserne til et ikke-skadevoldende niveau uden tilbagegang i salget.

(54) Ved beregningen af den nødvendige prisforhøjelse fandt Kommissionen, at de faktiske priser på de importerede varer skulle sammenlignes med salgspriser, der afspejler de klagende EF-producenters produktionsomkostninger plus et rimeligt beløb til dækning af fortjeneste.

(55) Med henblik herpå og i overensstemmelse med tidligere procedurer vedrørende disketter benyttede Kommissionen den klagende erhvervsgrens repræsentative produktionsomkostninger sammen med den fortjeneste, der anvendtes i den tidligere procedure (12 % af omsætningen), idet dette er den margen, der anses for nødvendig for at sikre EF-erhvervsgrenens fortsatte beståen, og som erhvervsgrenen vil kunne forventes at opnå, hvis der ikke finder dumpingimport sted.

(56) De priser, der fremkommer på grundlag af nævnte omkostninger og fortjeneste, sammenlignedes med de priser på dumpingvarerne, som benyttedes til at fastlægge underbud, jf. nærmere i betragtning 28.

(57) Forskellen mellem disse priser fastsat på grundlag af vejede gennemsnit og udtrykt i procent af prisen, frit Fællesskabets grænse, var højere end de dumpingmargener, der var fastlagt for den samarbejdsvillige producent i Indonesien. Det foreslås derfor, at den midlertidige antidumpingtold fastsættes til samme sats som de dumpingmargener, der er fastlagt som led i undersøgelsen.

(58) Af hensyn til en rimelig forvaltning bør der fastsættes en frist, inden for hvilken de berørte parter kan tilkendegive deres synspunkter skriftligt og anmode om at blive hørt mundtligt. Det skal endvidere anføres, at alle undersøgelsesresultater med henblik på denne forordning er foreløbige og eventuelt skal tages op til yderligere undersøgelse med henblik på indførelse af en endelig told, som Kommissionen måtte foreslå -

UDSTEDT FØLGENDE FORORDNING:

Artikel 1

1. Der indføres en midlertidig antidumpingtold på importen af 3,5″ disketter, der anvendes til optagelse og oplagring af indkodede digitale edb-data, henhørende under KN-kode ex 8523 20 90 (Taric-tillægskode: 8523 20 90 10), og med oprindelse i Indonesien.

2. Tolden fastsættes til 41,1 % af nettoprisen, frit Fællesskabets grænse, ufortoldet.

3. Medmindre andet er fastsat finder gældende bestemmelser for told anvendelse.

4. Overgang til fri omsætning i Fællesskabet af de varer, der er omhandlet i stk. 1, er betinget af, at der stilles sikkerhed svarende til den midlertidige told.

Artikel 2

Antidumpingproceduren afsluttes for så vidt angår importen af 3,5″ disketter, der indeholder data eller instruktioner (ud over lyd eller billeder) af den art, der anvendes i maskiner til automatisk databehandling, og som henhører under KN-kode ex 8524 91 10.

Artikel 3

Parterne kan inden en måned fra tidspunktet for nærværende forordnings ikrafttræden tilkendegive deres synspunkter skriftligt og anmode om at blive hørt af Kommissionen, jf. dog artikel 20 og 21 i forordning (EF) nr. 384/96.

Artikel 4

Artikel 1 i denne forordning finder anvendelse i seks måneder, medmindre Rådet vedtager endelige foranstaltninger inden udløbet af denne periode, jf. dog artikel 7, 9, 10 og 14 i forordning (EF) nr. 384/96.

Artikel 5

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 3. marts 1998.

På Kommissionens vegne

Leon BRITTAN

Næstformand

(1) EFT L 56 af 6. 3. 1996, s. 1.

(2) EFT L 317 af 6. 12. 1996, s. 1.

(3) EFT C 84 af 6. 4. 1995, s. 4.

(4) EFT L 262 af 21. 10. 1993, s. 4.

(5) EFT L 236 af 10. 9. 1994, s. 2.

(6) EFT L 92 af 13. 4. 1996, s. 1.

(7) EFT L 186 af 25. 7. 1996, s. 14.

(8) Se side 32 i denne Tidende.